b"\n_START_ARTICLE_\nAmon G\xc3\xb6th\n_START_SECTION_\nFamilie\n_START_PARAGRAPH_\nG\xc3\xb6th kom fra en velst\xc3\xa5ende katolsk familie. Han begynte \xc3\xa5 studere ved universitetet uten \xc3\xa5 fullf\xc3\xb8re._NEWLINE_Jennifer Teege (f\xc3\xb8dt Jennifer G\xc3\xb6th) oppdaget som godt voksen at G\xc3\xb6th var hennes morfar. Teege er tysk og har m\xc3\xb8rk hudfarge fra sin nigerianske far. Hun skrev da boken som i engelsk oversettelse My Grandfather Would Have Shot Me: A Black Woman Discovers her Family's Nazi Past (2015, tysk Amon. Mein Gro\xc3\x9fvater h\xc3\xa4tte mich erschossen, 2013). Teege hadde f\xc3\xb8r dette studert og arbeidet i Israel i fem \xc3\xa5r, l\xc3\xa6rt hebraisk og blitt venner med etterkommere av holocaustoverlevende. Teege s\xc3\xa5 Schindlers liste da den ble vist p\xc3\xa5 israelsk fjernsyn mens hun var student i Tel Aviv og ikke visste hvem morfaren var. Hun hadde da etternavnet G\xc3\xb6th og antok at det var en tilfeldighet. Morfaren og mormoren ble introduserte for hverandre av Oskar Schindler. Teege ble som barn plassert i fosterhjem og holdt kontakten med mormoren som hadde v\xc3\xa6rt G\xc3\xb6ths sekret\xc3\xa6r og elskerinne. Mormoren ble i 1983 intervjuet av Jon Blair om forholdet til G\xc3\xb6th. Mormoren tok sitt eget liv dagen etter intervjuet. Mormoren var alvorlig syk og hadde trolig planlagt selvmordet en tid f\xc3\xb8r intervjuet. Blair brukte intervjuet i dokumentarfilmen Schindler. Teege fikk vite om slektskapet da hun kom over en bok om hennes egen mor og livet som datter av G\xc3\xb6th.Ruth Kalder fortalte Blair at G\xc3\xb6th ikke var en lystmorder og ikke var mer j\xc3\xb8defiendtlig enn andre i SS. If\xc3\xb8lge Ruth var G\xc3\xb6th der for \xc3\xa5 utf\xc3\xb8re et oppdrag. Ruth beskrev Oskar Schindler som en elskelig opportunist (lovable opportunist).\n_START_SECTION_\nBakgrunn\n_START_PARAGRAPH_\nG\xc3\xb6th gikk i 1925 inn i det ungdomspartiet til nazipartiet i \xc3\x98sterrike. Han ble medlem av det \xc3\xb8sterrikske nasjonalsosialistiske partiet DNSAP i 1930, og han sluttet seg samme \xc3\xa5r til den \xc3\xb8sterrikske grenen av Schutzstaffel med medlemsnummer 43673. Det er lite kjent hva hans f\xc3\xb8rste tjeneste gikk ut p\xc3\xa5, da SS p\xc3\xa5 denne tiden var forbudt i \xc3\x98sterrike og opptr\xc3\xa5dte som en undergrunnsorganisasjon. G\xc3\xb6th var i likhet med mange andre medvirkende til holocaust \xc3\xb8sterriker. I 1933 ville \xc3\xb8sterrikske myndigheter arrestere G\xc3\xb6th for terroristvirksomhet og flyktet da til Tyskland der Hitler og hans nazister allerede satt med makten. Han slo seg ned i M\xc3\xbcnchen og returnerte til \xc3\x98sterrike etter Anschluss. Etter den tyske invasjonen av Polen i 1939 begynte han som SS-administrator og arbeidet s\xc3\xa6rlig med fordriving av polske innbyggere (inkludert j\xc3\xb8der) fra den vestlige delen av Polen. Men han skal fram til Anschluss i 1938 ha tjenestegjort i Allgemeine-SS i Wien og oppn\xc3\xa5dde graden SS-Oberscharf\xc3\xbchrer rundt 1937. Deretter tjenestegjorde han i et SS-regiment i Wien og ble 14. juli 1941 forfremmet til SS-Untersturmf\xc3\xbchrer.\n_START_SECTION_\nKonsentrasjonsleiren i P\xc5\x82asz\xc3\xb3w\n_START_PARAGRAPH_\nG\xc3\xb6th forlot Wien i august 1942 og sluttet seg til staben til SS-Brigadef\xc3\xbchrer Odilo Globocnik som var H\xc3\xb6herer SS- und Polizeif\xc3\xbchrer i Lublin. Under Globocnik demonstrerte G\xc3\xb6th sin administrative effektivitet ved internering og deportering av j\xc3\xb8der. Etter seks m\xc3\xa5neder hos Globocnik ble han overf\xc3\xb8rt til Krakow for \xc3\xa5 arbeide for SS-Sturmbannf\xc3\xbchrer Willi Haase som i februar 1943 satte G\xc3\xb6th til \xc3\xa5 anlegge en liten tvangsarbeidsleir like s\xc3\xb8r\xc3\xb8st for Krakow, i omr\xc3\xa5det P\xc5\x82asz\xc3\xb3w der det var et steinbrudd. Leiren var p\xc3\xa5begynt sommeren 1940 p\xc3\xa5 stedet der det var j\xc3\xb8diske gravlunder. Gravsteinene ble brukt som veidekke. Leiren hadde opprinnelig 2000 fanger, da ghettoen i Krakow ble oppl\xc3\xb8st \xc3\xb8kte tallet til 12.000 og da de j\xc3\xb8diske ungarerne ble deportert p\xc3\xa5 forsommeren 1944 \xc3\xb8kte leiren til 22.000 fanger. I januar 1944 ble G\xc3\xb6th kommandant for konsentrasjonsleiren P\xc5\x82asz\xc3\xb3w noe han var til september 1944. I denne perioden medvirket han til stenging av ghettoene i Tarn\xc3\xb3w og Krakow samt arbeidsleiren Szebnie. J\xc3\xb8dene fra disse stedene ble sendt til d\xc3\xb8dsleirene eller tvangsarbeidsleiren. Han ble her en ordin\xc3\xa6r SS-offiser i konsentrasjonsleir-tjenesten og ble 11. februar 1943 beordret til \xc3\xa5 bygge og lede en konsentrasjonsleir i P\xc5\x82asz\xc3\xb3w. Ved hjelp av slavearbeidere tok dette arbeidet kun en m\xc3\xa5ned. _NEWLINE_Den j\xc3\xb8diske gettoen i Krak\xc3\xb3w ble 13. og 14. mars 1943 t\xc3\xb8mt for innbyggere, og de gjenlevende ble overf\xc3\xb8rt til den nye leiren, men rundt 2\xc2\xa0000 mennesker d\xc3\xb8de under evakueringen. Gamle og svak ble sendt til Auschwitz mens de arbeidsf\xc3\xb8re ble f\xc3\xb8rt til P\xc5\x82asz\xc3\xb3w. De som fors\xc3\xb8kte \xc3\xa5 unnslippe forflytningen til P\xc5\x82asz\xc3\xb3w ble skutt og G\xc3\xb6th deltok selv i skytingen. Under den senere rettssaken mot G\xc3\xb6th ble han d\xc3\xb8mt for selv \xc3\xa5 ha skutt en rekke av disse._NEWLINE_Et par dager etter ankomst til P\xc5\x82asz\xc3\xb3w fikk han to kvinner hengt (som hadde tatt seg tilbake til ghettoen uten tillatelse) for \xc3\xa5 statuere et eksempel. Han straffet selv ulydige fanger med kraftig piske og skj\xc3\xb8t selv flere av dem._NEWLINE_Han stengte 3. september gettoen i Tarn\xc3\xb3w og ledet arbeidet med \xc3\xa5 sende 10.000 mennesker med tog til Auschwitz. Senere p\xc3\xa5 h\xc3\xb8sten avviklet han tvangsarbeidsleiren i Szebnie 60 km s\xc3\xb8r for Tarnow der det var 5500 polske fanger hvor 4000 j\xc3\xb8diske. Mellom september 1943 og februar 1944 beordret han flere hundre j\xc3\xb8diske fanger i Szebnie drept, de \xc3\xb8vrige ble sendt i gasskammeret i Auschwitz. De etnisk polske fangene i Szebnie sendte han til P\xc5\x82asz\xc3\xb3w._NEWLINE_20. april 1944 fikk G\xc3\xb6th et dobbelt avansement, da han ble forfremmet direkte til SS-Hauptsturmf\xc3\xbchrer, og slik hoppet over graden Obersturmf\xc3\xbchrer. Samtidig ble han utnevnt til offiser i Waffen-SS. Han fortsatte som kommandant for leiren i P\xc5\x82asz\xc3\xb3w. G\xc3\xb6th var beryktet for hvordan han daglig personlig drepte tilfeldige fanger i leiren, blant annet hvordan han skj\xc3\xb8t fanger fra balkongen til huset hvor han bodde.\n_START_SECTION_\nSenere virke\n_START_PARAGRAPH_\n13. september 1944 ble G\xc3\xb6th overf\xc3\xb8rt fra P\xc5\x82asz\xc3\xb3w til Berlin for \xc3\xa5 arbeide i SS-Wirtschafts-Verwaltungshauptamt (\xc2\xabSS \xc3\xb8konomi- og administrasjonavdeling\xc2\xbb). Her ble han i september 1944 arrestert av tyske myndigheter, anklaget for \xc3\xa5 ha stj\xc3\xa5let eiendeler fra j\xc3\xb8der, da disse if\xc3\xb8lge loven tilh\xc3\xb8rte staten. Han ble ogs\xc3\xa5 anklaget for drap med egoistiske, sadistiske eller seksuelle motiv (noe som var straffbart). SS-interne etterforskere tiltalte G\xc3\xb6th for 13. august 1944 \xc3\xa5 ha drept sin personlige assistent Wilek Chilowicz og hans familie. Chilowicz kjente til at G\xc3\xb6th hadde sneket til seg store verdier og G\xc3\xb6th drepte Chilowicz for \xc3\xa5 hindre at tyveriet ble avsl\xc3\xb8rt. Saken mot G\xc3\xb6th ble ikke fullf\xc3\xb8rt p\xc3\xa5 grunn av det generelle sammenbruddet i det tyske regimet ikrigens sluttfase. G\xc3\xb6th ble i stedet overf\xc3\xb8rt til sanatoriet i Bad T\xc3\xb6lz, hvor det ble fastsl\xc3\xa5tt at han hadde mentale problemer, nyre- og leverproblemer, og led under diabetes. Overdreven alkoholbruk hadde trolig medvirket til helseproblemene. I februar 1945 ble han arrestert av amerikanske soldater fra General Pattons enheter og overf\xc3\xb8rt til Dachau, som da var omgjort til fangeleir for tyske krigsfanger. Han ga seg ut for \xc3\xa5 v\xc3\xa6re vanlig Wehrmacht-offiser, men ble gjenkjent av fire tidligere fanger fra P\xc5\x82asz\xc3\xb3w. G\xc3\xb6th p\xc3\xa5sto da at han var blitt utnevnt til Sturmbannf\xc3\xbchrer, men det finnes ingen dokumentasjon p\xc3\xa5 dette.\n_START_SECTION_\nRettsoppgj\xc3\xb8r\n_START_PARAGRAPH_\nG\xc3\xb6th ble utlevert til Polen sammen med Rudolf H\xc3\xb6ss og stilt for retten ved Polens nasjonale tribunal (Najwyzszy Trybunal Narodowy) i 1946. Bare syv saker ble f\xc3\xb8rt for dette tribunalet f\xc3\xb8r det ble oppl\xc3\xb8st. Til forskjell fra rettssakene i Sovjetunionen gjorde prosessene i Polen det klart at ofrene var j\xc3\xb8der og at det dreide seg om folkemord (\xc2\xabholocaust\xc2\xbb var ikke et vanlig uttrykk p\xc3\xa5 den tiden) som omfattet b\xc3\xa5de j\xc3\xb8der og ikke-j\xc3\xb8der. Saken mot G\xc3\xb6th begynte 27. august 1946 og varte i to uker og anklagen omfattet drap p\xc3\xa5 \xc2\xabomkring\xc2\xbb 8.000 personer (personlig eller ved ordre) samt mishandling av fanger slik at de d\xc3\xb8de. Han ble funnet skyldig p\xc3\xa5 alle punkter og retten avviste at G\xc3\xb6ths virksomhet var milit\xc3\xa6rt begrunnet. G\xc3\xb6th fikk anledning til \xc3\xa5 s\xc3\xb8ke om ben\xc3\xa5dning, men kunne ikke anke saken. Han ble hengt 13. september i P\xc5\x82asz\xc3\xb3w uten publikum til stede. B\xc3\xb8ddelen feilberegnet taulengden og f\xc3\xb8rst p\xc3\xa5 tredje fors\xc3\xb8k lykkes de \xc3\xa5 ta livet av ham. Arthur Greiser ble tidligere p\xc3\xa5 \xc3\xa5ret hengt foran 15.000 ved det som var den siste offentlige henging i Polen.\n_START_SECTION_\nSchindlers liste\n_START_PARAGRAPH_\nG\xc3\xb6th ble igjen kjent gjennom filmen Schindlers liste fra 1993, hvor han portretteres av Ralph Fiennes, som for innsatsen ble nominert til Oscar for beste mannlige birolle. Det amerikanske filminstituttet har k\xc3\xa5ret figuren til filmhistoriens 15. beste skurkeskikkelse."